بیر چوخ یالان ادعالارا رغما، اورمو گؤلونده سویون سوییهسی آشاغی دوشوب.
آخار. آذ خبر وئریر کی، بونونلا باغلی اورمو گؤلونو جانلاندیرما مرکزینین رسمیسی فرهاد سرخوش ایسنا خبر آگئنتلیینه آچیقلاما وئریب.
«حاضردا اورمو گؤلونده سو سوییهسی ۱۲۷۰.۹۳ متردیر. بو، اؤتن ایلله مقایسهده سو سوییهسینین آشاغی دوشدویونو گؤستریر. لاکین نیگارانلیغا هئچ بیر سبب یوخدور. اونا گؤره کی، بو ایل اؤتن ایلله مقایسهده یاغینتیلار ۲۰ فایز آزالیب و بو، گؤلون سو سوییهسینه اؤز تأثیرینی گؤستریب. بیز ۱۰ ایللیک پروگرام اساسیندا حرکت ائدیریک. دوشونورم کی، بودجه وسایتی واختیندا تعمین اولوناجاق و اورمو گؤلو یئنیدن برپا ائدیلهجک»، - دئیه او وورغولاییب.
اورمو گؤلونون سون وضعیتی ایله باغلی مختلیف ادعالار سسلندیریلسه ده، بو آچیقلامالارین اکثریتینین حقیقتی عکس ائتدیرمدیی قیسا مدتده اوزه چیخیر. بیر نئچه گون اؤنجه اورمییانین ایران پارلامنتیندهکی میلت وکیلی نادیر قاضیپور حکومتی اورمو گؤلو ایله باغلی یالان شاییهلر یایماقدا اتهام ائتمیشدی.
سوسیال شبکهلرده ایسه سون گونلرده اورمو گؤلو اطرافیندا دوز فیرتینالارینین باشلادیغینی گؤسترن مختلیف گؤرونتولر یاییلیب. باهارین ایکینجی آییندان باشلایان دوز فیرتینالاری گؤلده وضعیتین هئچ ده مثبته دوغرو دییشمدیینه ایشارهدیر.
azb_Arab azb_Arab azb_Arab azb_Arab azb_Arab